google/wiki40b huggingface dataset:
Νταούλι

Το νταούλι είναι μεμβρανόφωνο μουσικό όργανο της ελληνικής λαϊκής και δημοτικής μουσικής που συναντάται κυρίως στην ηπειρωτική Ελλάδα. Το μέγεθός του ποικίλλει και για την κατασκευή του χρησιμοποιούνται δέρματα από κατσίκι ή πρόβατο και παλαιότερα από λύκο ή γαϊδούρι. Ο οργανοπαίκτης (νταουλιέρης), το κρεμάει στον αριστερό του ώμο και το κτυπάει στη δεξιά πλευρά με το νταουλόξυλο και στην αριστερή με πιο λεπτό ξύλο, τη βέργα. Ο ήχος που δημιουργείται από τη δεξιά πλευρά είναι βαρύτερος και από την αριστερή οξύτερος.
Το νταούλι (τύμπανο) συνοδεύει συχνά το κλαρίνο και τον ζουρνά στα χοροστάσια των λαϊκών πανηγυριών και παλαιότερα συμμετείχε με συνδυασμούς οργάνων στη βυζαντινή στρατιωτική μουσική. Μια πολύ γνωστή χρήση του νταουλιού σε δρώμενα του καιρού μας είναι τα περίφημα Αναστενάρια του νομού Σερρών, του χορού Πυρρίχιου/Σέρρα των Ποντίων, όπως επίσης και του χορού με τις Μπούλες και τους Γενίτσαρους που αποτελεί αποκριάτικο έθιμο της Νάουσας. Η ονομασία του οργάνου, εκτιμάται ότι προέρχεται απο τη λέξη 'δέφω' της αρχαιάς ελληνικής, που σημαίνει 'επεξεργάζομαι του δέρμα, το μαλακώνω'.

Μορφολογία

Το νταούλι είναι ένα μεγάλο ξύλινο,κυλινδρικό, μπάσο τύμπανο, το οποίο μοιάζει με την κάσα των ντραμς. Στις δύο βάσεις του τοποθετούνται δέρματα που ενώνονται μεταξύ τους και τεντώνονται  με κορδόνια. Ανάλογα με τις παραδόσεις που επικρατούν στις διάφορες περιοχές της Ελλάδας,συναντιούνται και σε διαφορες διαστάσεις:από 25 εκ. έως 1μ. διάμετρο και από 20εκ. έως 60εκ. ύψος.Στην ανατολική Κρήτη για παράδειγμα,συχνά είναι και τα μικρότερα νταούλια,στις δερμάτινες επιφάνειες των οποίων τοποθετούνται δυο εντέρινες,τεντωμένες χορδές οι οποίες σκοπό έχουν να προσθέσουν οξύτητα και χαρακτηριστικό χρώμα στον ήχο του.Στα νησιά, το μικρό νταούλι που συνοδεύει την τσαμπούνα ή το βιολί λέγεται τουμπί και παίζεται κρατημένο κάτω από τη μασχάλη ή πάνω στον αριστερό μηρό, με τον εκτελεστή να χτυπάει πάντα στη μία δερμάτινη επιφάνεια με δυο ίδιες βέργες, τα τουμπόξυλα. Στο Μεσολόγγι συναντάται ένα μικρό σε μέγεθος νταούλι (ξεροντάουλο όπως ονομάζεται), κυρίως στο πανυγήρι του 'Άη Συμιού. Το κούρδισμα του νταουλιού πραγματοποιείται απο το σφίξιμο (τεζάρισμα) των σχοινιών του, ούτως ώστε να επιτύχει κατά προσέγγιση τον ίδιο τόνο με τον ζουρνά ή τη λύρα που συνοδεύει, με αυτόν τον τρόπο δεν αποδίδει μόνο το ρυθμό αλλά και ένα είδος ισοκρατήματος. Οι βέργες, κοινώς οι βίτσες, ποικίλλουν σε πάχος και ύψος, όπως και σε υλικό. Όσο πιο παχιά είναι μια βίτσα, τόσο πιο μπάσο ήχο θα αποδώσει. Οι κόπανοι, ή αλλιώς κοπάλια, διαφοροποιούνται σε μέγεθος και πάχος σύμφωνα με τις επιθυμίες του οργανοπαίχτη. Τα νταούλια με το πέρας του καιρού άρχισαν να διαμορφώνονται λόγω απαιτήσεων των νταουλτζήδων/νταουλιέρηδων. Οι μεμβράνες που τοποθετούνται πολύ συχνά είναι πλαστικές, διότι είναι πιο εύχρηστες, πιο ανθεκτικές και δε χρειάζονται πολύ φροντίδα, σε αντίθεση με τις μεμβράνες απο δέρμα.
Αγαθονήσι

Ιστορία του Αγαθονησίου

Στους ιστορικούς χρόνους το Αγαθονήσι αναφέρεται ως Ψετούσσα, ο Θουκυδίδης το ονομάζει Τραγαία, ενώ ο Στράβων και ο Στέφανος ο Βυζάντιος το ονομάζουν -μαζί με τις γειτονικές νησίδες- Τραγαίαι και ο Πλούταρχος Τραγιά. Η Τραγαία είναι η πατρίδα του φιλοσόφου Θεόγιτου, μαθητή του Αριστοτέλη. Μετά τους Κάρες, Δωριείς και Ίωνες εποίκισαν διαδοχικά το νησί, κοντά στο οποίο πραγματοποιήθηκε το 494 π.Χ. η ναυμαχία της Λάδης, μεταξύ του Περσικού και του Ιωνικού στόλου.
Κατά τη βυζαντινή περίοδο πιθανότατα εποικίστηκε από βυζαντινούς εξόριστους στους οποίους, λέγεται, οφείλεται και το σημερινό γλωσσικό ιδίωμα των κατοίκων του, μια ιδιαίτερα καθαρή ελληνική διάλεκτος. Το νησί εποικίστηκε και εγκαταλείφθηκε πολλές φορές από τους κατοίκους του, λόγω δυσμενών συνθηκών, με τελευταία εγκατάσταση αυτή Πατμίων και Φουρνιωτών, στις αρχές του 19ου αιώνα. Το 1294 δωρήθηκε στην Ιερά Μονή Πάτμου, ενώ το 1522 πέρασε κι αυτό στην κατοχή των Τούρκων. Στις 6 Αυγούστου 1824 κατέφυγε εδώ ο ηττημένος τουρκοαιγυπτιακός στόλος - άλλωστε ως το 14ο αιώνα αποτέλεσε και καταφύγιο πειρατών - ενώ στις 29 του ίδιου μήνα, διεξήχθη στα ανατολικά του νησιού η ναυμαχία του Γέροντα.
Το 1912, το Αγαθονήσι, ακολουθώντας τη μοίρα των Δωδεκανήσων, περιήλθε στην ιταλική κατοχή.
Στο Αγαθονήσι πραγματοποιήθηκε η πρώτη πράξη της Εθνικής μας αντίστασης κατά τον πόλεμο του 1940-1941.
Τη νύχτα της 17ης προς 18ης Νοεμβρίου 1940 ο Δωδεκανήσιος γιατρός Βάσσος Βέργης μαζί με οχτώ φίλους του και τρεις ναύτες ξεκίνησαν από τη Σάμο με ένα καΐκι και αποβιβάστηκαν στο Αγαθονήσι. Σκοπός τους ήταν να πιάσουν Ιταλούς αιχμαλώτους για να συγκεντρώσουν πληροφορίες για τις Ιταλικές δυνάμεις στα Δωδεκάνησα. Στο νησί υπήρχε φυλάκιο χωροφυλακής με εφτά ή οχτώ καραμπινιέρους και στρατιωτικό φυλάκιο με δεκαπέντε περίπου Ιταλούς καταδρομείς. Οι Έλληνες επιτέθηκαν στο φυλάκιο της χωροφυλακής, σκότωσαν έναν ή δύο καραμπινιέρους και αιχμαλώτισαν τέσσερις ή πέντε. Αμέσως μετά επέστρεψαν στη Σάμο μέσω των Τουρκικών υδάτων σηκώνοντας Τουρκική σημαία στο καΐκι για να μην εντοπιστούν από τα Ιταλικά αεροπλάνα. Οι Ιταλοί για αντίποινα βομβάρδισαν το Βαθύ και το Τηγάνι (σημερινό Πυθαγόρειο) της Σάμου. Οι εφημερίδες της εποχής αφιέρωσαν στήλες στο επεισόδιο του Αγαθονησίου. Ο ίδιος ο Ιωάννης Μεταξάς κάλεσε το Βάσσο Βέργη και τα παλικάρια του στην Αθήνα και τους παρασημοφόρησε σε τελετή που πραγματοποιήθηκε στο ξενοδοχείο Μεγάλη Βρετανία.
Το 1943 το Αγαθονήσι το κατέλαβαν οι Γερμανοί και ενσωματώθηκε οριστικά στην Ελλάδα στις 7 Μαρτίου 1948.
Το Αγαθονήσι αναγνωρίσθηκε σε ιδιαίτερη Κοινότητα το 1954 και έγιναν διάφορα έργα ανάπτυξης: Διανοίξεις και τσιμεντοστρώσεις δρόμων, η λειτουργία αυτόνομου σταθμού παραγωγής ηλεκτρικού ρεύματος, η κατασκευή λιμένα, η λειτουργία ελικοδρομίου, η κατασκευή δικτύου ύδρευσης, η λειτουργία χώρου υγειονομικής ταφής απορριμμάτων και πολλά άλλα. Από το 2011, με την εφαρμογή της νέας διοικητικής διαίρεσης της χώρας κατά το Πρόγραμμα Καλλικράτης η κοινότητα προήχθη σε Δήμο, σύμφωνα με το άρθρο 1,§ 2.10.Β. αυτού, με την ίδια περιφέρεια που είχε ως κοινότητα.
Βουλγαρικές βουλευτικές εκλογές 1880

Οι Βουλγαρικές βουλευτικές εκλογές του 1880 ήταν κοινοβουλευτικές  εκλογές που πραγματοποιήθηκαν μεταξύ Ιανουαρίου και Φεβρουάριου του ίδιου έτους. Η χαμηλή προσέλευση σε ορισμένες εκλογικές περιφέρειες οδήγησε στην ακύρωση των αποτελεσμάτων και την επανεκλογή. Μετά το δεύτερο γύρο των εκλογών το Φιλελεύθερο κόμμα ήταν ο νικητής των εκλογών.
Μετά τις εκλογές, η κυβέρνηση παραιτήθηκε, αλλά ο νυν Πρωθυπουργός Κλίμεντ Τούρνοβσκι κλήθηκε να σχηματίσει νέα κυβέρνηση. Τελικά κυβέρνηση σχημάτισε ο Ντράγκαν Τσάνκοφ και έγινε Πρωθυπουργός στις 8 Απριλίου.
Δημοτική Αστυνομία (Ελλάδα)

Ιστορία

Η πρώτη δημοτική αστυνομία δημιουργήθηκε με το βασιλικό διάταγμα της 21 Δεκεμβρίου 1836 με σκοπό τη διαχείριση της ησυχίας κι κοινής τάξης στους μεγάλους δήμους. Την δημοτική αστυνομία ανέλαβαν εξαρχής οι δήμαρχοι οι οποίοι διόριζαν τους αστυνομικούς και σε κάθε εναλλαγή δημάρχου διορίζονταν νέοι πιστοί στον νέο δήμαρχο ή οπαδοί του, συνήθως ήταν κομματικά στελέχη. Δεν απέκτησαν ποτέ ομοιόμορφη στολή, ξεχώριζαν μόνο από το στέμμα-έμβλημα που είχαν επάνω στο φέσι τους, η αστυνομικούς σταθμούς, μερικές φορές στεγάζονταν σε παράγκες, μαζεύονταν κάθε πρωί στο Δημαρχείο. Στα πρώτα χρόνια ήταν άοπλοι ασυνήθιστο για την εποχή, κρατούσαν μία ράβδο με την οποία επέβαλαν την τάξη η οποία καταργήθηκε το 1866.
Οι αστυνόμοι και υπαστυνόμοι διορίζονταν από το υπουργείο Εσωτερικών αλλά εγκρίνονταν έπειτα από τον δήμαρχο ο οποίος διόριζε τους απλούς αστυνομικούς. Πολλές φορές οι δημοτικοί αστυνομικοί αποκαλούνταν "ειρηνοποιοί" επειδή δεν έφεραν όπλα ή αστυνομικοί κλητήρες. Το 1860 δόθηκαν πρώτη φορά όπλα, κυνηγετικά δίκαννα, αφού έως τότε παρόλο που επίσημα ήταν άοπλοι έφεραν δικά τους όπλα. Στους πρώτους αυτούς δημοτικούς αστυνομικούς συμπεριλαμβάνονταν ο μπόγιας και ο τελάλης.
Μονόκοκκο σιτάρι

Tο μονόκοκκο σιτάρι (Triticum monococcum ssp. monococcum), είναι γνωστό διεθνώς σαν einkorn ή engrain. Σε αντίθεση με τα άλλα είδη σιταριού, συχνά επιβιώνει σε φτωχά εδάφη.

Ιστορία

Τα πρώτα σιτάρια που άρχισαν να καλλιεργούνται μετά το 7.500 π.Χ. ήταν μονόκοκκα. Στον ελλαδικό χώρο εμφανίστηκαν μετά το 6.200 π.Χ. Στην Ελλάδα, συνεχίζει να καλλιεργείται μέχρι τις μέρες μας η ποικιλία «Καπλουτζάς», τον οποίο περιγράφει το 1929 ο Ιωάννης Παπαδάκης.
Πρόγονός του είναι το άγριο μονόκοκκο σιτάρι T. monococcum ssp. aegilopoides (T. boeoticum), το οποίο βρέθηκε στην Τουρκία, στην Ελλάδα, στη Βουλγαρία, στη νότια Σερβία, στη νοτιοδυτική Συρία, στο νοτιοανατολικό Λίβανο, στο βόρειο Ιράκ, στο δυτικό Ιράν και στην Αρμενία. Στην Ελλάδα το άγριο μονόκοκκο απαντάται αυτοφυές στη Βοιωτία, στην Αργολίδα, στην Αχαΐα και σε μερικά μέρη της Θεσσαλίας.

Μορφολογικά χαρακτηριστικά

Το μονόκοκκο σιτάρι είναι το μοναδικό διπλοειδές (γονιδίωμα ΑΑ) καλλιεργούμενο είδος και ανήκει στο Section Monococca. Έχει βραχύ και λεπτό στέλεχος, με τρίχες στα γόνατα, αδελφώνει πολύ και μοιάζει με αγριόχορτο. Τα φύλλα του γίνονται στενά και έχουν χρώμα κιτρινοπράσινο ή κυανοπράσινο. Τα στάχυα είναι με άγανα και στέκονται πάντοτε όρθια, ακόμα και όταν ωριμάσουν εντελώς και έχουν μήκος περί τα 5 εκατοστά. Η ράχη τους θραύεται κατά τον αλωνισμό, όπως και του δίκοκκου. Σε κάθε άρθρωση υπάρχει ένα σταχύδιο, που παρά τα τρία του άνθη, παράγει έναν σπόρο (γιά αυτό και η ονομασία μονόκοκκο). Ο σπόρος είναι «ντυμένος», δηλ. τα λέπυρα δεν αποχωρίζονται κατά τον αλωνισμό και έχουν χρώμα κίτρινο προς ανοιχτό κόκκινο. Ο σπόρος είναι πιεσμένος πλευρικά (ώστε το αυλάκι να γίνεται δυσδιάκριτο), μυτερός στις δυο άκρες, κοντός και με ελαφριά κοιλότητα. Το μονόκοκκο έχει υψηλό εκατολιτρικό βάρος και μαλακούς αλευρώδεις κόκκους που είναι εύθραυστοι στο στάδιο της αποφλοίωσης. Παρουσιάζει ενδιαφέρον για βελτιωτικούς σκοπούς, επειδή έχει αντοχή στις σκωριάσεις και στις αντιξοότητες του περιβάλλοντος (ψύχος, ξηρασία). Σπέρνεται και την άνοιξη και λόγω της μεγάλης του αντοχής εμφανίζει ικανοποιητικές αποδόσεις.
Φαινολοφθαλεΐνη

Χαρακτηριστικές ιδιότητες

Η φαινολοφθαλεΐνη είναι λευκή έως υποκίτρινη, άοσμη και άγευστη μη αναφλέξιμη κρυσταλλική σκόνη και θεωρείται παράγωγο της φθαλεΐνης αλλά και του βενζο-φουρανίου. 

Κρυσταλλώνεται στο τρικλινές σύστημα (σε θερμοκρασία δωματίου) και είναι πρακτικά αδιάλυτη στο νερό αφού διαλύονται περίπου 400 mg ουσίας/1 L νερού ή λιγότερο από 0,1 g ουσίας/100 mL νερού. Διαλύεται εύκολα (1 g ουσίας/12 mL αιθανόλης) σε αιθυλική αλκοόλη (οινόπνευμα), στο διαιθυλαιθέρα (1 g ουσίας/100 mL αιθέρα), σε αραιά διαλύματα υδροξειδίων, σε θερμά διαλύματα ανθρακικών αλάτων αλκαλιμετάλλων, σε ακετόνη, στο τολουόλιο, στο πυρένιο, ενώ είναι λίγο διαλυτή στο χλωροφόρμιο και στο διμεθυλοσουλφοξείδιο.

Έχει σημείο τήξης 260 °C ή 262,5 °C και πυκνότητα 1,385 g/cm³ ή 1,29 gr/cm³

Παρασκευή

Η φαινολοφθαλεΐνη μπορεί να παρασκευαστεί με συνθέρμανση φαινόλης και φθαλικού ανυδρίτη παρουσία πυκνού θειικού οξέος. Το μίγμα θερμαίνεται στους 120 °C για 10–12 ώρες σύμφωνα με την αντίδραση :  
Το προϊόν εκχυλίζεται με βραστό νερό και το κατάλοιπο διαλύεται σε αραιό διάλυμα υδροξειδίου του νατρίου, φιλτράρεται και καθιζάνει με οξύ. Έχει αναφερθεί ότι στις αρχές του 1990 παράχθηκαν 197 τόνοι φαινολοφθαλεΐνης από έναν μόνο κατασκευαστή στις Η.Π.Α., ενώ στοιχεία του 1999 δείχνουν ότι η ένωση παρασκευαζόταν σε 33 χώρες.

Παρασκευή δείκτη - Τοξικότητα - Προφυλάξεις

Το διάλυμα που θα χρησιμοποιηθεί ως δείκτης παρασκευάζεται με τη διάλυση 0,05 g φαινολοφθαλεΐνης σε μίγμα αποτελούμενο από 50 mL νερό και 50 mL αιθανόλη. Το διάλυμα αυτό μπορεί να είναι ερεθιστικό για τα μάτια και το δέρμα, γι' αυτό επιβάλλεται η χρήση ειδικών γυαλιών στο εργαστήριο κατά τη χρήση του.

Μέχρι τα μέσα της δεκαετίας του 1990, η φαινολοφθαλεΐνη θεωρήθηκε ως μη τοξική και ασφαλής για κατανάλωση, αν και οι λαμβανόμενες από το στόμα θεραπευτικές δόσεις παρήγαγαν κατά καιρούς κοιλιακή δυσφορία, διάρροια, ναυτία, μειωμένη αρτηριακή πίεση και τάση λιποθυμίας. Σοβαρές ανεπιθύμητες ενέργειες έχουν αναφερθεί σε περιπτώσεις υπερβολικής κατανάλωσης. Το κύριο όργανο-στόχος για τις τοξικές επιδράσεις της φαινολοφθαλεΐνης φέρεται να είναι το έντερο. Αδιάκριτη χρήση φαινολοφθαλεΐνης οδηγεί σε χρόνια δυσκοιλιότητα και εξάρτηση απ' αυτήν, απώλεια της φυσιολογικής λειτουργίας και ερεθισμό του εντέρου.
Έρευνες σε ζωικά πρότυπα έδειξαν ότι σχετίζεται με αυξημένο κίνδυνο νεοπλασμάτων των ωοθηκών, επινεφριδίων, νεφρών και του αιμοποιητικού συστήματος. Παρόλα αυτά, σε κλινική μελέτη δεν υπήρχε συσχέτιση καρκίνου και τη χρήση φαινολοφθαλεΐνης ως καθαρτικό σε ανθρώπους, πιθανώς επειδή η χορηγούμενη δόση στα πειραματόζωα ήταν αρκετά υψηλότερη.
Ένωση Παλαιοβιβλιοπωλών Αμερικής

Η Ένωση Παλαιοβιβλιοπωλών Αμερικής (αγγλ.Antiquarian Booksellers Association of America - ABAA) ιδρύθηκε το 1949 στη Νέα Υόρκη, με σκοπό να προωθήσει την αξία των σπάνιων βιβλίων και πλέον αποτελεί μια εμπορική ένωση αποτελούμενη από 450 μέλη, τα οποία εργάζονται για την επίτευξη των στόχων της. Η ABAA διευθύνεται από ένα Διοικητικό Συμβούλιο εννέα μελών και έχει συστήσει αρκετές Επιτροπές (Committees) καθεμιά από τις οποίες κατέχει διαφορετικό αντικείμενο και σκοπό λειτουργίας.

Μέλη

Βιβλιοπώλες παλαιών ή σπάνιων βιβλίων με έδρα τις Ηνωμένες Πολιτείες Αμερικής, οι οποίοι κατέχουν καλή φήμη και απασχολούνται επαγγελματικά με το εμπόριο για διάστημα ίσο και μεγαλύτερο των τεσσάρων ετών έχουν τη δυνατότητα να συμμετάσχουν στο έργο της ABAA ως μέλη . Οι βιβλιοπώλες που ενδιαφέρονται να ενταχθούν στο δυναμικό της ένωσης καλούνται να αποδείξουν τη κύρος τους και να διεκπεραιώσουν επιτυχώς τη διαδικασία λεπτομερούς ελέγχου στην οποία υποβάλλονται, προκειμένου να αποφασιστεί η αποδοχή ή η απόρριψη τους. Τα υποψήφια μέλη θα πρέπει να υποστηρίζονται οικονομικά από τα υπάρχοντα μέλη και να είναι διατεθιμένα να ενεργούν σύμφωνα τον Κώδικα Δεοντολογίας της ABAA. Το σύνολο των μελών της απαρτίζεται από επαγγελματίες που ειδικεύονται στη συλλογή και συντήρηση του σπάνιου υλικού. Η ένωση αναγνωρίζει τη συνεισφορά κάποιων μελών της στο έργο της, αποδίδοντάς τους την ιδιότητα του Επίτιμου Μέλους (Emeritus Member). Επιπλέον, η ABAA παρέχει στα μέλη της τη δυνατότητα προβολής των - προς πώληση - βιβλίων τους στο δικτυακό τόπο της και τη δυνατότητας αναζήτησης των καταγραφών τους μέσω της μετα-μηχανής αναζήτησης ILAB.

Δράση

Κάθε χρόνο η ABAA χρηματοδοτεί τρεις εκθέσεις βιβλίου στις οποίες παρευρίσκονται όσοι σχετίζονται με τον τομέα των σπάνιων και παλαιών βιβλίων, είναι εγγεγραμμένη σε ηλεκτρονικές βιβλιογραφικές πηγές και διατηρεί λίστες ηλεκτρονικής επικοινωνίας. Παράλληλα με τη διαδικτυακή βάση δεδομένων που διαθέτει η ABAA, διανέμει και έναν έντυπο κατάλογο των μελών της. Επιπλέον, η ABAA διατηρεί δύο ιστολόγια , από τα οποία το ένα αναφέρει αγνοούμενα και κλεμμένα βιβλία (Missing and Stolen Books Blog) και το άλλο περιλαμβάνει νέα και εξελίξεις σχετικά με το εμπόριο (The Blog of the ABAA). Στα πλαίσια των δραστηριοτήτων της εντάσσεται και η ενίσχυση των παλαιοβιβλιοπωλών που αντιμετωπίζουν σημαντικά προβλήματα, μέσω της ίδρυσης δυο φιλανθρωπικών σωμάτων και η οικονομική ενίσχυση εκπαιδευτικών προγραμμάτων με αντικείμενο σχετικό με αυτό της ένωσης.
Μπρούνο Φορναρόλι

Καριέρα

Τον Ιούλιο του 2007 ο Φορναρόλι, ο οποίος έχει ιταλικές ρίζες, πήρε μεταγραφή στη Σαμπντόρια από τη Νασιονάλ, την ομάδα από όπου είχε ξεκινήσει την καριέρα του. Απέκτησε ιταλικό διαβατήριο το 2008 και έτσι έγινε ευκολότερη η μετακίνηση του σε ευρωπαϊκές ομάδες*.
Τον Αύγουστο του 2009 μετακινήθηκε (δανεικός) στην Ρεκρεατίβο Ουέλβα (Recreativo Huelva). Τον Ιανουάριο του 2011 γύρισε πίσω στη Νασιονάλ με την μορφή δανεισμού από τη Σαμπντόρια, όπου και γύρισε τον Αύγουστο του 2011. 
Ο Παναθηναϊκός κατέθεσε πρόταση αγοράς του παίκτη τον Ιούλιο του 2012 και τον έκανε δικό του.
Στις 2 Σεπτεμβρίου 2013 έληξε το συμβόλαιό του με τον Παναθηναϊκό.
Τσαντ Κρέγκερ

Βιογραφία

Ο Τσαντ Κρέγκερ γεννήθηκε στη Χάνα του Καναδά. Σήμερα όμως μένει στο Βανκούβερ στην Βρετανική Κολομβία του Καναδά. Μαζί με τον αδερφό του Μάικ Κρέγκερ και τον ξάδερφό του Μπράντον Κρέγκερ είναι τα ιδρυτικά μέλη των Nickeback. Εκτός από τραγουδιστής και κύριος κιθαρίστας είναι και παραγωγός και στιχουργός. Έχει γράψει πολλά τραγούδια που έχουν γίνει επιτυχίες του συγκροτήματος όπως How you remind me, Gotta be somebody κ.α. το τραγούδι Hero που έγραψε ανεξάρτητα του συγκροτήματος έφτασε στο #1 των κατηγοριών Modern Rock και Mainstream Rock και έγινε 4 φορές πλατινένιο στις ΗΠΑ και 8 φορές στον Καναδά.

Συνεργασίες

Το 2002 ο Κρέγκερ μαζί με τον τραγουδιστή των Saliva, Τζόζι Σκοτ (Josey Scott), τον κιθαρίστα των Theory of a deadman, Τάιλερ Κόνολι (Tyler Conolly) και τον ντράμερ των Our Lady Peace, Τζέρεμι Τάγκαρτ (Jeremy Taggart), παρουσίασαν το Hero, το βασικό τραγούδι της ταινίας Spider-Μan το 2002. Ακόμη την ίδια χρονιά έγραψε και τραγούδησε το Why don't you and I? για το άλμπουμ του Κάρλος Σαντάνα Shaman. Ξανασυνεργάστηκε πέντε χρόνια αργότερα, το 2007, με τον Σαντάνα, αφού τραγούδησε το Into the night για το άλμπουμ Ultimate Santana του μεξικανού μουσικού. Τέλος, o Chad έγραψε τους στίχους και έπαιξε κιθάρα στο τραγούδι των Bo Bice, You're Everything.Avril Lavigne

Προβλήματα

Τον Ιούνιο του 2006, ο Κρέγκερ πιάστηκε από τις αρχές να οδηγεί μεθυσμένος. Μετά από δίκη που έγινε τον Μάιο του 2008, κρίθηκε ένοχος και αναγκάστηκε να πληρώσει 600$. Επίσης του αφαιρέθηκε η άδεια οδήγησης για ένα χρόνο.

Εξοπλισμός

Ο Κρέγκερ χρησιμοποιεί κιθάρες Paul Reed Smith. Επίσης χρησιμοποιεί σπανιότερα Martin, Yamaha, Fender, Babicz και ακουστικές κιθάρες Tacoma. Ακόμη κάποιες φορές χρησιμοποιεί την ακουστική κιθάρα του Ryan Peake, που την έχει πάρει από τον πατέρα του.
Άγγελος (όνομα)

Ετυμολογία

Στην αρχαία Ελλάδα η έννοια άγγελος χαρακτήριζε κάποιον ο οποίος μετέδιδε ειδήσεις, πληροφορίες ή αγγελίες. Ο Όμηρος στα έργα του ήδη εμφανίζει τη λέξη με αυτή την έννοια, ενώ και οι Ηρόδοτος και Ξενοφών την χρησιμοποιεί για να περιγράψει ειδικούς απεσταλμένους μεταφοράς μηνυμάτων ή πληροφοριών. Επίσης οι άγγελοι χρησιμοποιούνται και σε άλλα καθήκοντα, όπως σύναψη συνθηκών ή είσπραξη χρημάτων. Ως θεϊκή ή υπερβατική παρουσία η έννοια άγγελος εμφανίζεται για πρώτη φορά στο πρόσωπο του Ερμή, ο οποίος προσφωνείται ως άγγελος της Περσεφόνης από τον Όμηρο. Επίσης κατά τον Πλάτωνα ο Κάτω Κόσμος έχει τους αγγέλους του, οι οποίοι καλούνται «άγγελοι καταχθόνιοι».
Στα Εβραϊκά η αντίστοιχη λέξη מלאך‎ mal'akh χρησιμοποιείται για να δηλώσει είτε θείο είτε ανθρώπινο αγγελιαφόρο. Η λατινική εκδοχή, εντούτοις, διακρίνει τον θείο ή πνευματικό αγγελιαφόρο από τον άνθρωπο με τις έννοιες angelus (δάνειο από την Ελληνική γλώσσα) και legatus «απεσταλμένος».
Κινεζικός δράκος (μυθολογία)

Περιγραφή

Οι περιγραφές τον θέλουν με μακρόστενο σώμα, σκληρό, φολιδωτο δέρμα, μεγάλο  κεφάλι, μακριά ουρά, και πόδια κοντά εξοπλισμένα με νύχια. Τρίχες φέρει μόνο στο κεφάλι, τους αγκώνες, τη μύτη και την ουρά. Ακόμη, στην κορυφή του κεφαλιού του φέρει κέρατα.

Χαρακτήρας

Στην Ευρώπη μπορεί ο δράκος να είναι ένα επικίνδυνο, ολέθριο πλάσμα, που βγάζει φωτιά από το στόμα του. Αντιθέτως, στην κινεζική, κορεατική και βιετναμέζικη παράδοση περιγράφεται ως καλόβουλο πλάσμα, σύμβολο ειρήνης, εξουσίας,καλοτυχίας και ευημερίας. Χρησιμοποιήθηκε ευρύτατα σαν σύμβολο στην αυτοκρατορική Κίνα.
Στυρονήσια

Τα Στυρονήσια ή Στουρονήσια είναι νησιωτικό σύμπλεσμα του Νότιου Ευβοϊκού κόλπου, που βρίσκονται ανάμεσα στο μικρό λιμάνι της Αγίας Μαρίνας Αττικής και του οικισμού των Νέων Στύρων, της Εύβοιας. Μεγαλύτερο νησί του συμπλέγματος είναι η νήσος Στύρα ή Μεγάλο Στυρονήσι. Τα υπόλοιπα νησιά που αποτελούν τα Στυρονήσια είναι το Μεγάλο και Μικρό Κουνέλι, ο Φονιάς, ο Άγιος Ανδρέας, το Πετούσι και το Τηγάνι. Στα Στυρονήσια έχουν εντοπιστεί ναυάγια αρχαίων πλοίων που μετέφεραν αμφορείς, σημαντικού αρχαιολογικού ενδιαφέροντος
Βαλκανικοί Αγώνες Στίβου 2000

Οι 55οι Βαλκανικοί Αγώνες Στίβου 2000 έγιναν στην Καβάλα στις 1 & 2 Ιουλίου. Μετείχαν οκτώ βαλκανικές χώρες με ένα αθλητή ανά χώρα. Νικήτρια αναδείχθηκε η Ελλάδα στους άνδρες και η Ρουμανία στις γυναίκες. Το βαλκανικό πρωτάθλημα μαραθωνίου διεξήχθη ξεχωριστά, στις 22 Απριλίου, στο Βελιγράδι, ενώ από το έτος αυτό καθιερώθηκε ξεχωριστό βαλκανικό πρωτάθλημα βάδην, το οποίο έγινε επίσης στη Σερβία, στις 13 Μαΐου, στο Βλασοτίντσε (Власотинце). Τέλος, αφαιρέθηκαν από το πρόγραμμα τα σύνθετα αγωνίσματα (έπταθλο, δέκαθλο). Βάδην και μαραθώνιος ήταν εκτός βαθμολογίας.

Ανδρών

*Διεξήχθησαν ξεχωριστά πρωταθλήματα μαραθωνίου και βάδην.

Γυναικών

*Διεξήχθησαν ξεχωριστά πρωταθλήματα μαραθωνίου και βάδην.
Βουλγαρικές βουλευτικές εκλογές Σεπτεμβρίου 1911

Οι βουλευτικές εκλογές διεξήχθησαν στη Βουλγαρία στις 4 Σεπτεμβρίου 1911. Το αποτέλεσμα ήταν νίκη για τη συμμαχία Λαϊκό κόμμα - Προοδευτικό Φιλελεύθερο κόμμα η οποία κέρδισε 190 από τις 213 έδρες. Η προσέλευση των ψηφοφόρων ήταν 47,2%.
Πιότρ Γελφίμοφ

Eurovision

Το 2009 πήρε μέρος να εκπροσωπήσει την Λευκορωσία στο διαγωνισμό τραγουδιού που θα πραγματοποιούνταν στη Μόσχα, δυστυχώς δεν πέρασε στον τελικό, είχε πάρει 13 με 25 πόντους στον πρώτο ημιτελικό.
Αμπάλι (Ζακατάλα)

Το Αμπάλι (αζερικά: Abalı) είναι ένα χωριό στο δήμο Μακόβ στην επαρχία Ζακατάλα του Αζερμπαϊτζάν. Βρίσκεται στο βορειοδυτικό μέρος της χώρας.
Χορδή (αεροναυτική)

Στην αεροναυτική, ως χορδή ορίζεται η φανταστική ευθεία γραμμή που συνδέει το πρόσθιο με το οπίσθιο άκρο μιας αεροτομής. Ο όρος μήκος χορδής αναφέρεται στην απόσταση μεταξύ του οπίσθιου άκρου και του σημείου στο πρόσθιο άκρο όπου η χορδή συναντά την άκρη.
Το σημείο στο πρόσθιο άκρο που χρησιμοποιείται για τον ορισμό της χορδής μπορεί να οριστεί είτε ως σημείο επιφανείας ελάχιστης ακτίνας, ή το σημείο της επιφάνειας που θα αποδώσει το μέγιστο μήκος της χορδής.
Η πτέρυγα, ο οριζόντιος σταθεροποιητής, ο κατακόρυφος σταθεροποιητής και ο έλικας του αεροσκάφους βασίζονται όλα σε τμήματα αεροτομών και ο όρος χορδή ή μήκος χορδής χρησιμοποιούνται επίσης για να περιγράψουν το πλάτος τους. Η χορδή μιας πτέρυγας, ενός σταθεροποιητή και ενός έλικα προσδιορίζεται μετρώντας την απόσταση μεταξύ των πρόσθιων και των οπισθίων άκρων κατά την κατεύθυνση της ροής του αέρα. (Εάν μια πτέρυγα έχει ορθογώνιο σχήμα, αντί για κωνικό ή περιστραμμένο, τότε η χορδή είναι απλά το πλάτος της πτέρυγας που μετράται στην κατεύθυνση της ροής του αέρα.) Ο όρος χορδή εφαρμόζεται επίσης στο πλάτος των πτερυγίων, των πηδαλίων κλίσης και των πηδαλίων διεύθυνσης ενός αεροσκάφους.
Ο όρος εφαρμόζεται επίσης σε αεροτομές κινητήρων αεριοστροβίλων, όπως κινητήρες πρόωσης αεροσκαφών turbojet, turboprop ή turbofan.
Οι περισσότερες πτέρυγες δεν είναι ορθογώνιες, έτσι έχουν διαφορετική χορδή σε διαφορετικές θέσεις κατά μήκος του ανοίγματός τους. Για να αποδοθεί ένας χαρακτηριστικός αριθμός που μπορεί να συγκριθεί μεταξύ διαφόρων σχημάτων πτέρυγας, χρησιμοποιείται η μέση αεροδυναμική χορδή ή MAC (Mean Aerodynamic Chord). Η μέση αεροδυναμική χορδή είναι δυσκολότερο να υπολογιστεί, επειδή οι χορδές των περισσότερων πτερύγων διαφέρουν κοντά στο άνοιγμα, και γίνονται στενότερες κοντά στις εξωτερικές άκρες. Αυτό σημαίνει ότι δημιουργείται περισσότερη άντωση στα ευρύτερα εσωτερικά τμήματα και η μέση αεροδυναμική χορδή μετακινεί το σημείο για τη μέτρηση της χορδής ώστε να ληφθεί και αυτό υπόψη.
Άλμπα (νομός)

H Άλμπα είναι μία από τους 41 νομαρχίες της Ρουμανίας. Βρίσκεται δυτικά της Τρανσυλβανίας. Έχει συνολική έκταση 6.231 τ.χλμ. και πληθυσμό 382.750 κατοίκους (απογραφή 2002). Πρωτεύουσα του νομού είναι η Άλμπα Ιούλια.

Διοικητική διαίρεση

Ο Νομός Άλμπα περιλαμβάνει 4 δημοτικά διαμερίσματα, 7 πόλεις και 68 κοινότητες.